Imtella' Diċembru 7, 2020 'Popolin' tkellem ma' missier ta' tfajla li għandha żewġt itfal minn missirijiet differenti. Spjega d-diffikultajiet li tgħix bihom għaliex wieħed mill-missirijiet qatt ma ħallas manteniment fi tmien snin. Huwa stqarr li jekk hu ma jgħinx lil bintu finanzjarjament, kapaċi tispiċċa fit-triq. Missier din it-tfajla spjega li għalkemm il-Gvern jagħtiha sussidju ta' 300 ewro fix-xahar biex tħallas il-kera, xorta qed issib diffikultà biex tlaħħaq mal-ispejjeż. Huwa tenna li wieħed mill-missirijiet iħallas 200 ewro f'manteniment fix-xahar, biss l-individwu l-ieħor qatt ma ħa sehem fit-trobbija ta' bintu. Missier din it-tfajla ammetta li huwa inkwetat ħafna għaliex meta joħroġ bil-pensjoni, hemm iċ-ċans li ma jkunx jista' jgħin lil bintu, kif qiegħed jagħmel preżentement. Dr. Veronique Dalli, b'referenza għal dan il-każ tenniet li huwa kruċjali li ngħallmu t-tfal tagħna biex ikunu indipendenti finanzjarjament, qalet li huwa essenzjali li żgħażagħ jitgħallmu jirrispettaw il-parti l-oħra tar-relazzjoni u jifhmu xi tfisser li tkun ġenitur. Żiedet tgħid li ġenitur bil-għaqal iġib l- uliedu qabel tagħha jew tiegħu nnifsu. Saħqet li fil-karriera tagħha tiltaqa' ma ħafna każijiet ta' immaturità mill-ġenituri. Qalet li huwa fundamentali li t-tfal jikbru b'edukazzjoni għaliex meta mara jew raġel ikollha l-għarfien ta' dak li jista' jiġri, tkun kapaċi tagħmel deċiżjonijiet iktar għaqlija.